
Comisia pentru drepturile omului, culte 

şi problemele minorităţilor naţionale 



Către



Comisia juridică, de disciplină şi imunităţi

AVIZ

asupra propunerii legislative de modificare a Legii partidelor politice



În conformitate cu prevederile art.86 din Regulamentul Camerei Deputaţilor, cu adresa nr.56 din 22 aprilie 1997, Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislative de modificare a Legii partidelor politice, iniţiată de doamna  Paula Ivănescu, deputat PD-Prahova.



Comisia, în şedinţa din data de 4 iunie 1997, a examinat această propunere legislativă şi a hotărât, cu majoritate de voturi, să o respingă.



În motivarea acestei hotărâri, membrii comisiei au considerat că propunerea legislativă poartă în sine semnele unui oarecare electoralism şi că ea încearcă, unilateral, să asigure depăşirea unui anumit "deficit democratic" în materie de participare a femeilor la decizia politică şi la activitatea parlamentară prin reconsiderarea criteriilor de subvenţionare a activităţii partidelor politice. Asta în timp ce configurarea listelor electorale cu care partidele se prezintă în alegeri este determinată primordial de faptul că alegerile parlamentare într-un sistem pluralist sunt, prin însăşi natura lor, alegeri competitive, iar partidele înclină spre alcătuirea listelor într-o structură pe sexe, vârste, ocupaţii socio-profesionale şi experienţă politică şi socială a candidaţilor astfel încât acestea să le maximizeze şansele de a obţine cât mai multe sufragii din partea alegătorilor. Nu au ce căuta aici condiţionările normative ale statului prin recurs la mecanismul subvenţionării preferenţiale în funcţie de nominalizarea unui număr mai mare de femei pe listele electorale ale partidelor. În plus, adoptarea propunerii legislative ar avea drept consecinţă impunerea  unei discriminări pozitive între femei şi bărbaţi, în beneficiul primelor,  ceea ce ar contraveni principiului egalităţii cetăţenilor români, indiferent de sex, prevăzut de art.4 din Constituţie.



Membrii comisiei au concluzionat că problema unei participări mai consistente a femeilor la decizia politică şi la activitatea parlamentară rămâne o problemă deschisă,  în soluţionarea căreia trebuie să se aibă în vedere nu numai demersul legislativ, ci şi ansamblul factorilor sociali, economici şi istorici, care îi pot fi favorabili sau, dimpotrivă, o pot condiţiona negativ, după cum rolul şi statutul femeii ţin şi de modelul  socio-cultural ce s-a impus într-o societate dată.

PREŞEDINTE, 

Marţian Dan 

